62020CO0082_INF
Rješenje Suda (osmo vijeće) od 24. ožujka 2022. – BNP Paribas Personal Finance
(predmet C-82/20)
„Zahtjev za prethodnu odluku – Članak 99. Poslovnika Suda – Zaštita potrošača – Direktiva 93/13/EEZ – Nepoštene odredbe u potrošačkim ugovorima – Ugovor o hipotekarnom zajmu izražen u stranoj valuti (švicarski franak) – Članak 4. stavak 2. – Glavni predmet ugovora – Ugovorne odredbe kojima se zajmoprimca izlaže valutnom riziku – Zahtjevi razumljivosti i transparentnosti – Članak 3. stavak 1. – Znatna neravnoteža – Članak 5. – Jasno i razumljivo sastavljanje ugovorne odredbe”
1.
Zaštita potrošača – Nepoštene odredbe u potrošačkim ugovorima – Direktiva 93/13 – Područje primjene – Odredbe koje utvrđuju glavni predmet ugovora ili se odnose na cijenu ili naknadu i usluge ili robu koje treba isporučiti kao protučinidbu – Pojam – Ugovorne odredbe ugovora o zajmu koje predviđaju stranu valutu kao valutu računa i euro kao valutu plaćanja, koje potrošača izlažu valutnom riziku – Uključenost – Pretpostavke – Obveza ispunjavanja zahtjeva razumljivosti i transparentnosti – Doseg
(Direktiva Vijeća 93/13, čl. 4. st. 2. i 5.)
(t. 20.-23., 29., 33., 34. i t. 1. izreke)
2.
Zaštita potrošača – Nepoštene odredbe u potrošačkim ugovorima – Direktiva 93/13 – Nepoštena ugovorna odredba u smislu članka 3. – Pojam – Ugovorne odredbe ugovora o zajmu koje predviđaju stranu valutu kao valutu računa i euro kao valutu plaćanja, koje potrošača izlažu neograničenom valutnom riziku – Uključenost – Postojanje znatne neravnoteže u pravima i obvezama stranaka proizašlima iz ugovora – Neproporcionalni valutni rizik za potrošača – Kriterij – Provjera koju je dužan provesti nacionalni sud
(Direktiva Vijeća 93/13, čl. 3. st. 1. i 5.)
(t. 41.-49. i t. 2. izreke)
Izreka
1.
Članak 4. stavak 2. Direktive Vijeća 93/13/EEZ od 5. travnja 1993. o nepoštenim uvjetima u potrošačkim ugovorima treba tumačiti na način da je u okviru ugovora o zajmu izraženog u stranoj valuti zahtjev transparentnosti ugovornih odredbi tog ugovora, kojima se predviđa da je valuta računa strana valuta a euro valuta plaćanja, što ima za učinak to da valutni rizik snosi zajmoprimac, ispunjen ako je prodavatelj robe ili pružatelj usluge potrošaču dao dostatne i točne informacije koje prosječnom potrošaču, koji je uobičajeno obaviješten i postupa s dužnom pažnjom i razboritošću, omogućuju da razumije konkretno funkcioniranje predmetnog financijskog mehanizma i tako ocijeni rizik moguće znatnih negativnih ekonomskih posljedica takvih ugovornih odredbi na njegove financijske obveze tijekom cijelog trajanja navedenog ugovora.
2.
Članak 3. stavak 1. Direktive 93/13 treba tumačiti na način da ugovorne odredbe ugovora o zajmu, kojima se predviđa da je valuta računa strana valuta a euro valuta plaćanja, što ima za učinak to da valutni rizik neograničeno snosi zajmoprimac, mogu stvoriti znatnu neravnotežu u pravima i obvezama ugovornih stranaka proizašlima iz navedenog ugovora na štetu potrošača, s obzirom na to da prodavatelj robe ili pružatelj usluge ne može razumno očekivati, poštujući zahtjev transparentnosti u odnosu na potrošača, da potonji prihvaća neproporcionalni valutni rizik koji proizlazi iz takvih ugovornih odredbi, pri čemu jednostavno utvrđenje, ovisno o okolnostima, nepostojanja dobre vjere prodavatelja robe ili pružatelja usluga nije dostatno kako bi postojala takva neravnoteža.